**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 12.09.2017, ora 08.00 – 13.09.2017, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 13.09.2017, ora 7.00**

**RÂURI**

**Debitele au fost în general staţionare**, exceptând unele râuri din bazinele hidrografice: Vișeu, Iza, bazinele superioare ale Someșului, Crișurilor, Someșului Mic, Bistriței, Moldovei, Sucevei, unde au fost în creștere datorită precipitațiilor căzute în interval și propagării, cursul superior al Prutului şi cursul mijlociu și inferior al Siretului, unde au fost în ușoară scădere.

Creşteri de niveluri şi debite s-au înregistrat și pe unele râuri mici din zonele de deal și de munte din bazinul Mureșului datorită precipitaţiilor sub formă de aversă căzute în interval.

Debitele se situează în general la valori cuprinse între 30-90% din mediile multianuale lunare, mai mari (peste normalele lunare) pe cursul inferior al Jiului, cursul superior al Prahovei, pe unii afluenți ai Oltului și Argeșului și mai mici (sub 30% din normalele lunare) pe Râul Doamnei, cursul superior al Siretului, pe afluenții Bârladului și Prutului și pe unele râuri din bazinele Mureșului și Oltului.

**Nivelurile** pe râuri la staţiile hidrometrice **se situează sub** **COTELE DE ATENŢIE**.

**Debitele vor fi în general staționare**, exceptând râurile din bazinele hidrografice: Vișeu, Iza, Tur, bazinele superioare ale Someșului, Crișurilor, Someșului Mic, Arieșului, Mureșului, Timișului, Bârzavei, Carașului, Nerei, Cernei, Jiului, cursul superior al Prutului şi cursul inferior al Siretului, unde vor fi în scădere uşoară.

Sunt posibile creşteri izolate de niveluri şi debite pe unele râuri mici din nordul, nord-estul ţării și zonele de munte datorită precipitaţiilor sub formă de aversă prognozate.

**Nivelurile** pe râuri la staţiile hidrometrice **se vor situa sub COTELE DE ATENŢIE.**

**DUNĂRE**

**Debitul la intrarea în ţară** (secţiunea Baziaş) în intervalul 12–13.09.2017 **a fost staţionar, având valoarea de 3900 m3/s**, situându-se peste media multianuală a lunii **septembrie (3800 m3/s).**

În aval de Porţile de Fier debitele au fost în scădere la Gruia şi în creştere pe sectorul Calafat – Tulcea.

**Debitul la intrarea în ţară** (secţiunea Baziaş) **va fi în scădere (3800 m3/s).**

În aval de Porţile de Fier debitele vor fi în scădere pe sectorul Gruia – Calafat şi în creştere pe sectorul Bechet – Tulcea.

**2.** **Situaţia meteorologică în intervalul 12.09.2017, ora 08.00 – 13.09.2017, ora 06.00**

**În ţară,** vremea a fost uşor instabilă în jumătatea de nord-vest, unde au fost înnorări şi, pe arii relativ extinse, averse, însoţite izolat de descărcări electrice. În restul teritoriului cerul a fost variabil şi astfel de fenomene s-au semnalat izolat în sudul Dobrogei. Vântul a suflat în general moderat, cu intensificări mai susţinute la munte şi în regiunile sudice, unde la rafală s-au depăşit 55...60 km/h. Temperaturile maxime, în scădere faţă de ziua precedentă mai ales în vestul ţării, s-au situat între 20 de grade la Săcuieni şi 33 de grade la Tulcea, Jurilovca, Constanţa, Medgidia şi Hârşova, iar la ora 06.00 se înregistrau valori termice cuprinse între 11 grade la Borod, Câmpeni, Dumbrăvita de Codru şi Șiria şi 22 de grade la Mahmudia.

**Observaţie:** din data de 12.09.2017, de la ora 06.00, au fost în vigoare 9 atenţionări meteorologice cod galben pentru fenomene meteorologice periculoase imediate, precum urmează: 3 emise de SRPV Cluj-Napoca, 3 de de SRPV Constanţa, 2 de SRPV Sibiu şi una de SRPV Bacău.

**La Bucureşti** vremea a fost predominant frumoasă. Cerul a fost variabil, iar vântul a suflat moderat, cu unele intensificări în cursul zilei. Temperatura maximă a fost de 29 de grade la Afumaţi, 30 de grade la Băneasa şi 31 de grade la Filaret, iar la ora 06.00 se înregistrau 16 grade la Băneasa şi 18 grade la Filaret şi Afumaţi.

**3. Prognoza meteorologică în intervalul 13.09.2017, ora 8.00 – 14.09.2017, ora 08.00**

**În ţară,** vremea va deveni în general frumoasă. Cerul va fi variabil, cu unele înnorări în regiunile nordice şi în zona montană, dar numai izolat vor fi ploi slabe, trecătoare. Vântul va sufla slab şi moderat, cu intensificări la munte, dar local şi temporar şi în rest, în cursul zilei. În zonele joase vor fi condiţii de ceaţă. Temperaturile maxime vor avea valori de la 18 grade în nordul ţării până la 31 de grade în sud-est, iar cele minime se vor încadra între 6 şi 16 grade, mai scăzute în estul Transilvaniei, spre 3 grade, dar şi mai ridicate pe litoral, spre 19 grade.

**La Bucureşti** vremea va fi predominant frumoasă. Cerul va fi variabil, iar vântul va sufla în general moderat în cursul zilei şi slab noaptea. Temperatura maximă se va situa în jurul valorii de 30 de grade, iar cea minimă va fi de 12...14 grade.

***II. CALITATEA APELOR***

**Pe râurile interioare**

**I.G.S.U., G.N.M.-C.J. Hunedoara, A.P.M. Hunedoara și S.G.A. Hunedoara** informează că în după-amiaza zilei de 12.09.2017 s-a produs, din cauze încă necunoscute, o explozie pe platforma S.C. Terpena S.R.L. situată pe strada Nicolae Titulescu, nr. 61, în partea de nord a municipiului Orăștie, jud. Hunedoara (societate care fabrică și ambalează uleiuri aromatice și rășini-amplasament Seveso-nivel superior). Explozia iniţială a fost urmată de un incendiu puternic care a generat din abundenţă fum negru, cu miros înţepător, și a cauzat explozii ulterioare ale recipientelor în care erau depozitate uleiuri și alte substanţe chimice. În urma acestor evenimente, o persoană a suferit arsuri grave și alte câteva au fost intoxicate cu fum. În jurul orei 19.00, în urma scurgerilor și exploziilor puternice, în râul Orăștie au ajuns recipiente și uleiuri volatile care ardeau cu flacără deschisă la suprafaţa apei. Gradul de risc major a făcut dificilă intervenţia echipajelor de pompieri asupra focarului (incendiul se generalizase, cuprinzând întreaga hală de 5 etaje).

I.S.U. Hunedoara a dispus evacuarea preventivă a persoanelor din câteva blocuri aflate pe traiectoria fumului purtat de vânt dinspre locul incendiului. Acestea au fost transportate cu autobuzul la o sală de sport din oraș.

La faţa locului s-au deplasat reprezentanţi ai A.P.M. Hundedoara, G.N.M.-C.J. Hunedoara și S.G.A. Hunedoara, care au prelevat probe de apă din râu, de la 500 m în aval de locul incendiului. A.B.A. Mureș a informat despre producerea poluării toate folosinţele din aval de municipiul Orăștie care captează apă din râul Mureș.

Formaţia de intervenţie rapidă din cadrul A.B.A. Mureș a ajuns la faţa locului în jurul orei 22.00, acţionând cu baraje plutitoare și baraje absorbante pentru limitarea extinderii fenomenului de poluare.

În urma consumării materialelor combustibile și a intervenţiilor pentru stingere, în data de 13.09.2017, la ora 05.30, suprafaţa afectată de incendiu s-a restrâns la cca 100 mp, iar degajarea masivă de fum a încetat. Zona este supravegheată în continuare de către echipajele de pompieri. După evaluarea situaţiei la lumina zilei se va reveni cu informaţii.

**A.B.A. Olt** informează că în data de 12.09.2017, în jurul orei 12.00, a fost semnalată o posibilă poluare pe râul Bistrița, în zona localității Băbeni, jud. Vâlcea, manifestată printr-o culoare neagră a apei și mortalitate piscicolă (pești de diferite dimensiuni). Personalul S.G.A. Vâlcea s-a deplasat la fața locului pentru investigații și recoltare de probe. Se va reveni cu informații.

**A.B.A. Siret** informează că în data de 12.09.2017, în jurul orei 15.00, a fost semnalată o posibilă poluare pe râul Moldova în apropierea podului Bunești din zona orașului Câmpulung Moldovenesc, jud. Suceava, manifestată printr-o culoare maronie a apei. Personalul S.G.A. Suceava s-a deplasat la fața locului și a prelevat probe de apă din 3 secțiuni. Se va reveni cu informații după efectuarea analizelor de laborator.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

**1. În domeniul aerului**

**I.G.S.U.** informează telefonic că în data de 12.09.2017 a izbucnit un incendiu la un depozit de rumeguș din municipiul Sebeș, jud. Alba, aparţinând Holzindustrie Schweighofer S.R.L. Personalul societăţii a intervenit pentru stingere.

**I.S.U. Vâlcea** revine cu informaţii despre incendiul izbucnit în data de 20.08.2017 la depozitul de deșeuri neconform cu suprafaţa de 3-3,5 ha (cu termen de închidere luna iulie 2017) aparţinând societăţii Sacomet S.A. Horezu din zona localităţii Măldărești, judeţul Vâlcea. În cursul zilei de 12.09.2017 au continuat operațiunile de stingere a incendiului, acesta fiind localizat la nivelul depozitului. Au intervenit cu mijloacele din dotare: I.S.U. Vâlcea cu 11 persoane (1 ofiţer și 10 subofiţeri), I.P.J. Vâlcea (1 poliţist), G.N.M.-C.J. Vâlcea (2 persoane) . Se va reveni cu informaţii.

**Agenţia Naţională pentru Protecţia Mediului** informează că din rezultatele analizelor efectuate în data de 11.09.2017 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană, cu valoarea limită zilnică de 50 µg/mc.

**2. În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE